b"\n_START_ARTICLE_\nKarismatisk kristendom\n_START_PARAGRAPH_\nKarismatisk kristendom, av gresk karisma \xc2\xabn\xc3\xa5degave\xc2\xbb, det vil si \xc2\xab\xc3\x85ndens gaver\xc2\xbb som tungetale, profetier og helbredelse, er en form for kristendom. Pinsebevegelsen og litt senere Trosbevegelsen har typiske karismatiske trekk, men karismatiske vekkelser opptrer ogs\xc3\xa5 i de etablerte kirkesamfunnene._NEWLINE_Man pleier \xc3\xa5 skille mellom pinsebevegelsen, trosbevegelsen og den karismatiske bevegelsen. Alle tre er karismatiske r\xc3\xb8relser fordi de betoner \xc3\xa5ndsd\xc3\xa5p eller \xc2\xab\xc3\xa5ndsfylde\xc2\xbb og \xc2\xabn\xc3\xa5degaver\xc2\xbb.\n_START_SECTION_\nHistorie\n_START_PARAGRAPH_\nAllerede p\xc3\xa5 200-tallet mente monastene \xc3\xa5 ha f\xc3\xa5tt den karismatiske gaven \xc3\xa5 eie direkte inspirasjon gjennom Den hellige \xc3\xa5nd. Kirkefaderen Tertullian sluttet seg til bevegelsen p\xc3\xa5 slutten av sitt liv. I middelalderen representerte de profetiske mystikerne en form for karismatikk. _NEWLINE_Moderne karismatisk kristendom er regnet \xc3\xa5 ha sin start omkring 1900 med vekkelsen i Azusa street i Los Angeles som startpunkt. Den deles videre i ulike faser: Pinsebevegelsen splittet i begynnelsen mange frikirker av borgerlig karakter, mens de etablerte kirkesamfunnene ble ber\xc3\xb8rt i mindre grad. Bevegelsen utviklet seg etterhvert til \xc3\xa5 f\xc3\xa5 stort sett samme l\xc3\xa6regrunnlag. Trosbevegelsen ble senere en utbrytning fra Pinsebevegelsen. P\xc3\xa5 1960-tallet startet prester i USA \xc3\xa5 rapportere at de hadde blitt d\xc3\xb8pt i Den hellige \xc3\xa5nd. Den bevegelsen som dermed startet blant de etablerte kirkene er det som kalles karismatisk vekkelse. I l\xc3\xb8pet av ganske kort tid fikk bevegelsen stor oppslutning p\xc3\xa5 verdensbasis og Den katolske kirke ble ber\xc3\xb8rt fra 1967._NEWLINE_Det finnes over en halv milliard karismatikere i hele verden, som er ca. 9 prosent av jordens befolkning. Pinsebevegelsen utgj\xc3\xb8r ca. 95 millioner av disse.\n_START_SECTION_\nKarismatisk kristendom i Norge\n_START_PARAGRAPH_\nDen karismatiske kristendomme  slo rot i Norge p\xc3\xa5 begynnelsen av 1970-tallet. En viktig begivenhet var utgivelsen av Gud har mer \xc3\xa5 gi, den norske utgaven av Nine o'clock in the morning, en bok som blant annet inspirerte mange norske prester til \xc3\xa5 virke inn i sine etablerte kirkesamfunn med Den hellige \xc3\xa5nd. Den episkopale pastoren Dennis Bennett (1917\xe2\x80\x931991) fra Los Angeles hadde gitt ut boka og Indremisjonens tidligere generalsekret\xc3\xa6r Torvald \xc3\x98berg skrev forord. Et seminar med Full Gospel Business Men's Fellowship International i 1970 var en viktig begivenhet, sammen med flere s\xc3\xa5kalte hellig\xc3\xa5ndsseminarer. Sammen med blant annet presten Hans Jacob Fr\xc3\xb8en og Hans Christian Lier var \xc3\x98berg med \xc3\xa5 bane veien for karismatikken i norsk kirkeliv.  Organisasjonen Ungdom i Oppdrag ble til i denne tiden, og i februar 1977 ble det avholdt et \xc2\xabhellig\xc3\xa5ndsseminar\xc2\xbb i Storsalen i Oslo som samlet 1200 mennesker, deriblant mange prester i Den norske kirke. Dette kulminerte i opprettelsen av OASE-bevegelsen som har hatt sommerfestivaler fra 1980."